Καλαμαράκια ψητά με σάλτσα καυκαλήθρας
Δίνουμε γεύση και «χρώμα»  στη νηστεία μέσα από αυτή την συνταγή για καλαμαράκια με σάλτσα καυκαλήθρας.
1.600 γρ. καλαμαράκια φρέσκα ή κατεψυγμένα, καθαρισμένα, 2 κουτ. σούπας ελαιόλαδο, 1 ματσάκι καυκαλήθρες* με τα τρυφερά κοτσάνια τους, ψιλοκομμένες (περίπου 1 γεμάτο φλιτζ. τσαγιού), 1/2 φλιτζ. τσαγιού κουκουνάρια, 1 κουτ. σούπας χυμός μοσχολέμονου (λάιμ) ή λεμονιού, 1 κουτ. σούπας ξύσμα από ακέρωτο, βιολογικό λεμόνι, αλάτι, πιπέρι φρεσκοτριμμένο, 1/3 φλιτζ. τσαγιού ελαιόλαδο
Ζεματίζουμε τις καυκαλήθρες για 10 - 15 δευτερόλεπτα σε μια κατσαρόλα με άφθονο αλατισμένο νερό που κοχλάζει. Τις βγάζουμε γρήγορα με τρυπητή κουτάλα και τις ρίχνουμε αμέσως σε ένα μπολ με παγωμένο νερό και παγάκια, για να σταματήσει ο βρασμός (με τον τρόπο αυτό θα διατηρήσουν το ζωηρό πράσινο χρώμα τους). Τις πολτοποιούμε στο μπλέντερ ή στο μούλτι και στη συνέχεια ρίχνουμε τα κουκουνάρια, το χυμό και το ξύσμα, αλάτι και πιπέρι. Χτυπάμε για 30 δευτερόλεπτα, μέχρι να γίνει το μείγμα όσο πιο ομοιογενές γίνεται. Στη συνέχεια προσθέτουμε το ελαιόλαδο, χτυπώντας τα υλικά, ώστε να ετοιμάσουμε μια λεία σάλτσα. Την αφήνουμε κατά μέρος. Κόβουμε τα καλαμάρια σε μέτριες λωρίδες. Ξεπλένουμε λωρίδες και πλοκάμια, τα στεγνώνουμε καλά με απορροφητικό χαρτί και τα αλατοπιπερώνουμε. Προθερμαίνουμε το γκριλ σε δυνατή θερμοκρασία. Σε ένα μεγάλο ταψί ρίχνουμε τις 2 κουτ. σούπας ελαιόλαδο και τα καλαμαράκια. Ανακατεύουμε με τα χέρια, ώστε να βραχούν όλα με ελαιόλαδο, και τα απλώνουμε σε μονή στρώση, όχι στριμωγμένα μεταξύ τους (αν χρειαστεί, τα βάζουμε σε δύο δόσεις). Τα ψήνουμε για περίπου 5 λεπτά, ώσπου να ροδίσουν ελαφρώς, χωρίς να βγάλουν υγρά. Μόλις ροδίσουν, βγάζουμε το ταψί από το φούρνο, προσθέτουμε στα καλαμάρια τη σάλτσα καυκαλήθρας και ανακατεύουμε, ώστε η σάλτσα απλώς να ζεσταθεί από τη θερμοκρασία του ταψιού και των καλαμαριών. Σερβίρουμε το φαγητό ζεστό ή χλιαρό, συνοδεία ψωμιού ή απλού πιλαφιού.
Καλαμάρι , Θράψαλο,Καθαρά Δευτέρα,Νηστίσιμα